**Demokratia- ja ihmisoikeuskasvatus osaksi opettajankoulutusta ja opetusta**

Ihmisoikeuskasvatusta pidetään tärkeänä ja esimerkiksi Educa-messuilla ihmisoikeuskasvatuksen osasto on tulvinut kävijöitä. Kaikille korkeakouluille yhteinen ja yhtenäinen koulutus kuitenkin puuttuu.

Helsingin yliopisto selvittää pilotointihankkeessa, miten demokratia- ja ihmisoikeuskasvatuksen tavoitteita voitaisiin edistää aiempaa laajemmin opettajankoulutuksessa. Hankkeessa myös etsitään keinoja kaikille opettajankoulutuslaitoksille yhteisen demokratia- ja ihmisoikeuskasvatusta käsittelevän koulutuksen käynnistämiseksi. Aiempiin tutkimuksiin ja hankkeisiin pohjautuva pilotointihanke toteutetaan 1.8.2018-31.7.2019.

Hankkeen tavoitteena on kartoittaa demokratia- ja ihmisoikeuskasvatuksen opetus- ja kasvatusalalle soveltuvat materiaalit, kehittää ja pilotoida demokratia- ja ihmisoikeuskasvatuksen verkkokurssi opettajille ja tukea näiden aiheiden systemaattisempaa käsittelyä opettajankoulutuksessa.

Kansallista korkeakouluverkostoa koordinoi Helsingin yliopisto osana UNESCO-professuurin Values, Dialogue and Human Rights in Education-yhteistyötä. Korkeakouluverkostossa ovat mukana Helsingin yliopisto, Itä-Suomen yliopisto, Jyväskylän yliopisto, Kokkolan yliopistokeskus Chydenius, Lapin yliopisto, Oulun yliopisto, Tampereen yliopisto, Turun yliopisto, Åbo Akademi, Haaga-Helia ammattikorkeakoulu, Hämeen ammattikorkeakoulu (HAMK), Jyväskylän ammattikorkeakoulu (JAMK), Oulun ammattikorkeakoulu (OAMK), Tampereen ammattikorkeakoulu (TAMK). Korkeakouluverkosto vastaa yhdessä demokratia- ja ihmisoikeuskasvatuksen kehittämisestä opettajankoulutuksessa.

**Hankkeen taustalla opettajien vaihteleva osaamistaso demokratia- ja ihmisoikeuskasvatuksessa**

Uudet opetussuunnitelmat painottavat demokratia- ja ihmisoikeuskasvatuksen osaamistavoitteita. Tutkimukset kuitenkin osoittavat, että demokratia- ja ihmisoikeuskasvatuksen osaamistaso opettajien keskuudessa on vaihtelevaa ja teemojen opetus on edelleen yksittäisten opettajien aktiivisuuden varassa. Voidaankin kysyä, saavatko opettajat riittävästi valmiuksia tavoitteiden toteuttamiseen opettajankoulutuksessa? Nyt käynnistetyssä hankkeessa selvitetään, miten demokratia- ja ihmisoikeuskasvatus saataisiin nykyistä laajemmaksi osaksi opettajankoulutusta ja koulun toimintakulttuuria satunnaisten teemapäivien sijaan. Demokratia- ja ihmisoikeuskasvatuksen sisällöt ovat keskeinen osa opettajan ammattitaitoa ja alati tärkeämpiä moninaistuvassa yhteiskunnassa.

Hankkeen ohjausryhmään kuuluvat Ihmisoikeuskeskus, oikeusministeriö ja Helsingin yliopisto. Hanke on osa laajempaa oikeusministeriön [DINO-koordinaatiohanketta](https://oikeusministerio.fi/hanke/-/hankesivu/hanke?tunnus=OM010%3A00%2F2018) (Demokratia- ja ihmisoikeuskasvatuksen kehittäminen sekä nuorten osallisuuden edistäminen).

Hankkeen nettisivut: <https://www.helsinki.fi/fi/projektit/ihmisoikeudet-demokratia-arvot-ja-dialogi-kasvatuksessa>

**Lisätietoja:**

Tuija Kasa, projektisuunnittelija, s-posti [tuija.kasa@helsinki.fi](mailto:tuija.kasa@helsinki.fi), +358(0)2941 20665

Arto Kallioniemi, professori, UNESCO-professori Values, Dialogue and Human Rights in Education, puh. 050 415 4722, s-posti [arto.j.kallioniemi@helsinki.fi](mailto:arto.j.kallioniemi@helsinki.fi)